  Майя Бывальцева Егитъёслэн но студентъёслэн дунневыл фестивалязы Сочие мынон понна 744 адями куриськон сётӥз. Кызьы ивортӥз Удмуртиысь мугорез кылдытонъя, спортъя но егитъёслэн политиказыя министрлэсь ужзэ быдэсъясь Игорь Краснов, эшшо 638 муртлэн волонтёр луыса мынэмзы потэ. Соос пӧлысь фестивале мынозы 125 пыриськисьёс но 50 волонтёръёс. Ижкарын асмылкыдчиосты дасяло ИжГТУ-ын кылдытэм центрын. Пыриськисьёс понна пусйиськон дырез 1-тӥ куартолэзёзь ватсазы, волонтёр луыны мылкыд карисьёс куриськон сётыны кулэ 15-тӥ оштолэзёзь  сайтын. Удмуртилэсь мер посолъёс сямен фестивале мынозы биатлонистка Ульяна Кайшева, Олимпи шудонъёслэн призёрез гимнаст Давид Белявский, Удмуртиысь калык артистка Надежда Уткина но Ижкарысь электромеханикая «Купол» заводысь персоналъя управлениысь бюролэн кивалтӥсез Мария Гольденберг. Тодэ вайытом, Егитъёслэн но студентъёслэн дунневыл фестивальзы 14-тӥысен 22-тӥ коньывуонозь ортчоз. Отчы 150 кунъёсысь 20 сюрслэсь трос егитъёс пыриськозы. Со 18–35 аресъем муртъёс — лулчеберетъя йӧскалык огазеяськонъёслэн азьветлӥсьёссы, егит журналистъёс, крезьгурасьёс, гожъясьёс, суредасьёс, режиссёръёс, спортклубъёслэн азьветлӥсьёссы, инженеръёс, тодосчиос, ужбергатӥсьёс, ӟуч кылэз дышетӥсь иностранецъёс но мукетъёсыз. Фестиваль улсын ужрадъёс 14–17 коньывуонэ Россиысь куд-ог мукет каръёсын но ортчозы, соос пӧлын Ижкар но. Тегъёс: Мерлык Ижкар Сочи егитъёс Удмуртия Россия студентъёс  